***K i v o n a t !***

***Gyöngyös Város Képviselő-testületének a 2019. november 28-ai ülésének jegyzőkönyvéből:***

**Gyöngyös Város Képviselő-testületének**

**389/2019. (XI.28.) önkormányzati határozata:**

**Gyöngyös Városi Önkormányzat Képviselő-testülete megtárgyalta a *„Javaslat a nemzetiségi önkormányzatokkal kötött együttműködési megállapodások felülvizsgálatára”* című előterjesztést, és a következő döntést hozta:**

**1. A Képviselő-testület a *Gyöngyösi Roma Nemzetiségi Önkormányzattal* kötött Együttműködési megállapodást felülvizsgálta. A módosított – jelen határozat 1. mellékletét képező – megállapodást jóváhagyja, és felhatalmazza a Polgármestert annak aláírására.**

**Határidő: azonnal**

**Felelős: Hiesz György polgármester**

**2. A Képviselő-testület a *Gyöngyösi Ruszin Nemzetiségi Önkormányzattal* kötött Együttműködési megállapodást felülvizsgálta. A módosított – jelen határozat 2. mellékletét képező – megállapodást jóváhagyja, és felhatalmazza a Polgármestert annak aláírására.**

**Határidő: azonnal**

**Felelős: Hiesz György polgármester**

***K. m. f.***

***Hiesz György s. k. Dr. Kozma Katalin s. k.***

***polgármester jegyző***

***Kivonat hiteléül:***

***Gyöngyös, 2019. november 28.***

***1. melléklet***

***EGYÜTTMŰKÖDÉSI MEGÁLLAPODÁS***

amely létrejött egyrészről

***Gyöngyös Városi Önkormányzat*** (3200 Gyöngyös, Fő tér 13., adószám: 15729370-2-10; képviseli: Hiesz György polgármester), (továbbiakban: Önkormányzat),

másrészről

a ***Gyöngyösi Roma Nemzetiségi Önkormányzat*** (3200 Gyöngyös, Rózsa u. 2.; adószám: 15382434-1-10; képviseli: Ivanics Sándor elnök,) (továbbiakban: Nemzetiségi Önkormányzat) között a nemzetiségek jogairól szóló 2011. évi clxxix. törvény, az államháztartásról szóló 2011. évi CXCV. törvény, és a végrehajtására kiadott 368/2011. (XII.31.) Korm. rendelet figyelembevételével.

Felek jelen megállapodásban rögzítik elsősorban a nemzetiségi önkormányzat helyiséghasználatával, a nemzetiségek jogairól szóló 2011. évi CLXXIX. törvény (továbbiakban: Njt.) 80. §-ában meghatározott önkormányzati működési feltételek biztosításával kapcsolatos feladatok ellátásának, a költségvetés elkészítésének, jóváhagyásának eljárási rendjével és a költségvetési gazdálkodással, az információs és adatszolgáltatási, továbbá beszámolási kötelezettség teljesítésével kapcsolatos szabályokat.

A megállapodás alapvető célja, hogy biztosítsa a hatékony együttműködést és valamennyi tevékenység során a jogszabályi előírások betartását.

***I.***

***Az önkormányzati működés tárgyi feltételei***

1. Az Önkormányzat a Nemzetiségi Önkormányzat részére időbeli korlátozás nélkül ingyenes használatba adja a kizárólagos tulajdonát képező Gyöngyös, Rózsa u. 2. szám alatti 34 m2 alapterületű helyiségcsoportot.

2. Az Önkormányzat ingyenes használatba adja továbbá az alábbi vagyontárgyakat:

1. a Nemzetiségi Önkormányzat elhelyezését biztosító helyiségcsoport berendezéséhez legszükségesebb irodabútorokat,
2. a Nemzetiségi Önkormányzat testületi ülései lebonyolításához – előzetes egyeztetés alapján – biztosítja a Városháza tetőtéri tanácskozó termének egyikét,
3. az adminisztratív feladatok ellátásához 1 db szövegszerkesztésre alkalmas számítógépes konfigurációt (internet hozzáférés nélkül),
4. 1 db telefon fővonalat, továbbá
5. 1 db fénymásoló gépet.

3. Az Önkormányzat:

1. viseli az 1. pontban meghatározott irodahelyiség használatával kapcsolatban felmerült teljes rezsiköltséget (kivéve a telefon-és az internethasználat díja),
2. viseli a Polgármesteri Hivatalon keresztül a postaköltségeket,
3. viseli 1 fő közfoglalkoztatott – vagy a Gyöngyösi Járási Hivatal Foglalkoztatási Osztálya által egyéb pályázattal támogatott 1 fő foglalkoztatott – mindenkori foglalkoztatásának költségeit, amennyiben a Nemzetiségi Önkormányzat közfoglalkoztatási programban önállóan nem tud részt venni,
4. viseli az átadott fénymásoló berendezés üzemeltetési, javítási, karbantartási költségeit, továbbá havonta 1 db festékkazettát és maximum 3 csomag A/4 fénymásoló papírt biztosít,
5. biztosítja az irodaszereket legfeljebb 5.000 Ft/hó összegben,
6. viseli az Njtv. 80. § (1) bekezdés a)-f) pontjaiban meghatározott feladatellátáshoz kapcsolódó költségeket – a nemzetiségi önkormányzat tagja és tisztségviselője telefonhasználata költségei kivételével.

4. A Nemzetiségi Önkormányzat tudomásul veszi, hogy az 1. pontban meghatározott irodahelyiséget nem adhatja harmadik személy használatába és csak a nemzetiségi önkormányzati feladatok ellátása céljából használhatja.

5. A Nemzetiségi Önkormányzat tudomásul veszi, hogy az irodahelyiség átalakításához az Önkormányzat előzetes engedélye szükséges. A rendkívüli javítások és helyreállítások az Önkormányzatot terhelik.

6. Az Önkormányzat jogosult a használat gyakorlását ellenőrizni.

7. Az Önkormányzat a [www.gyongyos.hu](http://www.gyongyos.hu) honlapon igény szerinti megjelenést biztosít a Nemzetiségi Önkormányzat részére.

8. Az Önkormányzat – amennyiben szükséges – biztosítja a jelnyelv és a speciális kommunikációs rendszer használatát.

***II.***

***Az önkormányzati működés személyi feltételei***

1. Az Önkormányzat a Polgármesteri Hivatal útján biztosítja a nemzetiségi önkormányzati működés személyi feltételeit, az Njtv. 80. § (1) bekezdés c)-e) pontjaiban meghatározott feladatok ellátására.

2. Az Önkormányzat a Polgármesteri Kabinet útján biztosítja:

* a testületi ülések előkészítését (meghívók, előterjesztések, hivatalos levelezés előkészítése, postázása, a testületi ülések jegyzőkönyveinek elkészítése, postázása),
* a testületi döntések és a tisztségviselők döntéseinek előkészítését, a testületi és tisztségviselői döntéshozatalhoz kapcsolódó nyilvántartási, iratkezelési, sokszorosítási, postázási feladatok ellátását.

3. Az Aljegyző és a Polgármesteri Hivatal Igazgatóságai közreműködnek a testületi előterjesztések elkészítésében, továbbá az Aljegyző ellátja az előterjesztések és testületi jegyzőkönyvek tartalmi és jogi kontrollját.

4. A Jegyző vagy – a Jegyzővel azonos képesítési előírásoknak megfelelő – megbízottja az Önkormányzat megbízásából és képviseletében részt vesz a Nemzetiségi Önkormányzat testületi ülésein és jelzi, amennyiben törvénysértést észlel.

5. Az Önkormányzat a Nemzetiségi Önkormányzat gazdálkodási, finanszírozási, adatszolgáltatási, beszámolási feladatainak ellátását a Polgármesteri Hivatal Pénzügyi és Költségvetési Igazgatósága útján biztosítja.

***III.***

***Gyöngyös Városi Önkormányzat által nyújtott támogatások***

1. Az Önkormányzat saját költségvetése terhére évente a költségvetési rendeletében meghatározott támogatást biztosít a Nemzetiségi Önkormányzat működéséhez az alábbiak szerint:

1. a Polgármesteri Hivatal dologi kiadásai között megtervezett módon biztosítja a jelen megállapodás I/2-3. pontjaiban rögzített támogatások fedezetét,
2. önálló költségvetési soron megtervezi a Nemzetiségi Önkormányzat működéséhez nyújtott – *célhoz nem kötött* – hozzájárulást,
3. önálló költségvetési soron, *céltámogatásként* megtervezi, a Nemzetiségi Önkormányzat kiemelt programjaihoz, elszámolási kötelezettség mellett nyújtott támogatást,
4. a céltámogatási összeg 20 %-a kizárólag pályázati önerőként használható fel.

***IV.***

***A költségvetés elkészítésének és elfogadásának rendje, végrehajtása***

**1. A költségvetés összeállítása**

* 1. A helyi nemzetiségi önkormányzat költségvetéséből finanszírozza és látja el az Njtv.-ben és más törvényben meghatározott feladatait. A Jegyző, vagy az általa megbízott személy a helyi nemzetiségi önkormányzat költségvetési határozatának elkészítéséhez szükséges adatokat közli a Nemzetiségi Önkormányzat Elnökével.
  2. A helyi nemzetiségi önkormányzat elemi költségvetési határozatának szerkezetére az Áht. 23. § bekezdésében és az államháztartásról szóló törvény végrehajtásáról szóló 368/2011. (XII. 31.) Kormányrendelet (továbbiakban: Ávr.) 29. § (1) bekezdésében foglalt szabályokat kell megfelelően alkalmazni.
  3. A nemzetiségi önkormányzat költségvetési határozatának tartalmaznia kell:
* a Nemzetiségi Önkormányzat költségvetési bevételeit és költségvetési kiadásait előirányzat-csoportok, kiemelt előirányzatok szerinti bontásban,
* a Nemzetiségi Önkormányzat által irányított költségvetési szervek engedélyezett létszámát (amennyiben van ilyen szerv), valamint költségvetési bevételeit és költségvetési kiadásait előirányzat-csoportok, kiemelt előirányzatok szerinti bontásban,
* a költségvetési egyenleg összegét, működési és felhalmozási cél szerinti bontásban,
* a költségvetési hiány belső finanszírozására szolgáló előző évek maradványának, vállalkozási maradványának igénybevételét, beleértve a szabad pénzeszközök törvényben szabályozott betétként való elhelyezését és visszavonását működési és felhalmozási cél szerinti tagolásban,
* a fentieken túli költségvetési hiány külső finanszírozására vagy a költségvetési többlet felhasználására szolgáló finanszírozási célú pénzügyi műveletek bevételeit, kiadásait működési és felhalmozási cél szerinti tagolásban,
* a költségvetési év azon fejlesztési céljait, amelyek megvalósításához a [Stabilitási tv. 3. § (1) bekezdése](http://www.opten.hu/loadpage.php?dest=OISZ&twhich=175836#sid7936) szerinti adósságot keletkeztető ügylet megkötése válik vagy válhat szükségessé, az adósságot keletkeztető ügyletek várható együttes összegével együtt,
* a [Stabilitási tv. 3. § (1) bekezdése](http://www.opten.hu/loadpage.php?dest=OISZ&twhich=175836#sid7936) szerinti adósságot keletkeztető ügyletekből és kezességvállalásokból fennálló kötelezettségeit az adósságot keletkeztető ügyletek futamidejének végéig, illetve a kezesség érvényesíthetőségéig, és a [Stabilitási tv. 45. § (1) bekezdés a) pontja](http://www.opten.hu/loadpage.php?dest=OISZ&twhich=175836#sid123904) felhatalmazása alapján kiadott jogszabályban meghatározottak szerinti saját bevételeit,
* a finanszírozási célú pénzügyi műveletekkel kapcsolatos hatásköröket,
* költségvetési határozatban elkülönítetten szerepel az évközi többletigények, valamint az elmaradt bevételek pótlására szolgáló általános tartalék és céltartalék.

1.4. A költségvetési törvény kihirdetését követően, a költségvetésre vonatkozó részletes információk ismeretében a Jegyző vagy a Pénzügyi és Költségvetési Igazgatóság általa megbízott munkatársa folytatja az egyeztetést az Elnökkel, ennek keretében az Elnök – legkésőbb a tervezéssel érintett év január 15-éig - rendelkezésére bocsátja a Nemzetiségi Önkormányzatra vonatkozó adatokat.

1.5. A Jegyző által elkészített költségvetési határozat-tervezetet február 15-éig, - amennyiben a központi költségvetésről szóló törvényt az Országgyűlés a naptári év kezdetéig nem fogadta el -, a központi költségvetésről szóló törvény hatálybalépését követő negyvenötödik napig terjeszti az Elnök a Nemzetiségi Önkormányzat Képviselő-testülete elé.

1.6. A költségvetés előterjesztésekor a következő mérlegeket és kimutatásokat kell - szöveges indokolással együtt – bemutatni tájékoztatásul a Nemzetiségi Önkormányzat Képviselő-testülete részére:

* 1. a Nemzetiségi Önkormányzat költségvetési mérlegét közgazdasági tagolásban, előirányzat felhasználási tervét,
  2. a többéves kihatással járó döntések számszerűsítését évenkénti bontásban és összesítve, és
  3. a közvetett támogatásokat - így különösen adóelengedéseket, adókedvezményeket - tartalmazó kimutatást.

1.7. A Gyöngyös Városi Önkormányzat költségvetési rendeletébe foglalt, az Önkormányzat által a Nemzetiségi Önkormányzatnak nyújtott esetleges támogatásokról Gyöngyös Város Polgármestere (továbbiakban: Polgármester) tájékoztatja az Elnököt.

1.8. A költségvetési határozatnak tartalmaznia kell a működési és felhalmozási célú bevételeket és kiadásokat, egymástól elkülönítetten az Áht. 26. §-a alapján a 23. § (2) bekezdésben foglaltak szerint.

1.9. Költségvetési határozat hiányában kiadások az Áht. átmeneti gazdálkodásra vonatkozó szabályai szerint teljesíthetők. A költségvetési határozat törvényességéért, bevételi és kiadási előirányzatainak teljesítéséért, kötelezettségvállalásaiért és tartozásaiért kizárólag a Nemzetiségi Önkormányzat felel.

1.10. A Polgármesteri Hivatal Pénzügyi és Költségvetési Igazgatósága a költségvetési határozat elfogadását követő 25 napon belül elkészíti a Nemzetiségi Önkormányzat elemi költségvetését, melyet a határozat-tervezet adataiban bekövetkezett változások esetén az Elnök köteles jóváhagyni. A Nemzetiségi Önkormányzat elemi költségvetésének Kgr felületen, Magyar Államkincstár felé történő továbbításának határidejét a 368/2011. Kormányrendelet 5. számú melléklete szabályozza.

1. **A költségvetési előirányzatok módosításának rendje**

2.1. A Nemzetiségi Önkormányzat költségvetési határozatában megjelenő bevételek és kiadások módosításáról, a kiadási előirányzatok közötti átcsoportosításról – a 2.2. pontban foglaltak kivételével - a Nemzetiségi Önkormányzat Képviselő-testülete dönt.

2.2. A Nemzetiségi Önkormányzat költségvetési határozata az Elnök számára lehetővé teheti a Nemzetiségi Önkormányzat bevételeinek és kiadásainak módosítását és a kiadási előirányzatok közötti átcsoportosítást.

2.3. Ha a Nemzetiségi Önkormányzat év közben - a költségvetési határozat készítésekor nem ismert - többletbevételhez jut, vagy bevételei a tervezettől elmaradnak, e tényről az Elnök a Nemzetiségi Önkormányzat Képviselő-testületét tájékoztatja, a testület a korábbi határozatát módosítja.

2.4. A Nemzetiségi Önkormányzat Képviselő-testülete a 2.1. pont szerinti előirányzat-módosítás, előirányzat-átcsoportosítás átvezetéseként - az első negyedév kivételével - negyedévenként, a döntése szerinti időpontokban, de legkésőbb az éves költségvetési beszámoló elkészítésének határidejéig, december 31-ei hatállyal módosítja a költségvetési határozatát.

**3. A költségvetés végrehajtása, gazdálkodási jogkörök gyakorlása, kötelezettségvállalás rendje**

*(A gazdálkodási jogkörök gyakorlásának részletes szabályait a Nemzetiségi Önkormányzat Pénzgazdálkodás rendjéről szóló szabályzata tartalmazza)*

3.1. A Nemzetiségi Önkormányzat gazdálkodásának végrehajtásával kapcsolatos feladatokat a Polgármesteri Hivatal - a Pénzügyi és Költségvetési Igazgatósága közreműködésével - látja el.

3.2. Az Njtv. alapján a Nemzetiségi Önkormányzat önálló pénzforgalmi számlával és alszámlákkal rendelkezik, Gyöngyös Városi Önkormányzat számlavezető pénzintézeténél.

A Nemzetiségi Önkormányzat vállalja, hogy költségvetési gazdálkodásával és pénzellátásával kapcsolatos minden pénzforgalmát ezen a számlákon bonyolítja.

3.3. Az Önkormányzat és a számlavezető közötti számítógépes összeköttetés miatt a Nemzetiségi Önkormányzat egyetért, és kifejezetten hozzájárul ahhoz, hogy a számlája felett a számlavezető felé kizárólagos rendelkezési jogosultsága a Polgármesteri Hivatal részéről banki aláírásra bejelentett személy(ek)nek van.

3.4. A Pénzügyi és Költségvetési Igazgatóság a kötelezettségvállalásokhoz kapcsolódóan olyan analitikus nyilvántartást vezet, amelyből megállapítható az évenkénti kötelezettségvállalás összege, erről igény szerint a Polgármesteri Hivatal adatot szolgáltat.

**4. Kötelezettségvállalás rendje**

4.1. A Nemzetiségi Önkormányzat nevében a Nemzetiségi Önkormányzat feladatainak ellátása (végrehajtása) során fizetési vagy más teljesítés kötelezettséget vállalni (továbbiakban: kötelezettségvállalás) kizárólag az Elnök vagy az általa felhatalmazott nemzetiségi önkormányzati képviselő jogosult.

4.2. A kötelezettségvállalás előtt a kötelezettséget vállalónak meg kell győződnie arról, hogy a rendelkezésre álló fel nem használt előirányzat biztosítja-e a kiadás teljesítésére a fedezetet.

4.3. Kötelezettséget vállalni a 100.000 Ft-ot elérő kötelezettségvállalás esetében csak írásban és a kötelezettség ellenjegyzése után lehet.

4.4. A Polgármesteri Hivatal Pénzügyi és Költségvetési Igazgatósága gondoskodik valamennyi kötelezettségvállalás nyilvántartásba vételéről az Ávr. 56. § (1) bekezdése alapján.

**5. Utalványozás**

5.1. A Nemzetiségi Önkormányzatnál a kiadás teljesítésének, a bevétel beszedésének vagy elszámolásának elrendelésére (továbbiakban: utalványozásra) kizárólag az Elnök vagy az általa felhatalmazott nemzetiségi önkormányzati képviselő jogosult.

5.2. Utalványozni csak az érvényesítés után lehet.

5.3. Pénzügyi teljesítésre az utalványozás után kerülhet sor.

5.4. A Nemzetiségi Önkormányzat tudomásul veszi, hogy utalványozni csak a Polgármesteri Hivatal által alkalmazott ügyviteli rendszer által előállított formában lehet.

5.5. A Nemzetiségi Önkormányzat készpénzellátása (előleg felvétele) - a Nemzetiségi Önkormányzat számlája terhére - a Nemzetiségi Önkormányzat Polgármesteri Hivatalban vezetett házipénztárából történik. A Nemzetiségi Önkormányzat vállalja, hogy a felvett előleggel az elszámolási határidőnek megfelelően, de legkésőbb az előleg felvételét követő 30 napon belül, szabályos bizonylatok benyújtásával elszámol, annak érdekében, hogy a könyvelésben a tényleges kiadásokat rögzíteni lehessen. Az előleggel való elszámolásig ugyanazon célra újabb előleg nem vehető fel.

5.6. Kiadás csak szabályosan kiállított (a Nemzetiségi Önkormányzat nevére és címére szóló) számla, teljesítésigazolás, műszaki dokumentáció, illetve szerződés alapján számolható el.

5.7. A Nemzetiségi Önkormányzat házipénztárának kezelése a Polgármesteri Hivatal házipénztárára vonatkozó szabályzat alapján történik.

5.8. Az előirányzatok terhére kifizetés csak a szabályszerű teljesítésigazolás, érvényesítés, utalványozás, (ellenőrzés) után történhet, az adótörvények, a bankszámlavezetésre vonatkozó jogszabályok és a számviteli előírások betartásával. Amennyiben a kifizetés a jogszabályi előírásokat megszegve történik, ennek tényét a bizonylatokon fel kell tüntetni, az esetleges jogkövetkezményekért a Nemzetiségi Önkormányzat felel.

5.9. A Nemzetiségi Önkormányzat felel az általa az államháztartás alrendszereiből kapott, nem normatív, céljellegű, működési és fejlesztési támogatások kedvezményezettjeinek támogatási adatainak közzétételéért, valamint felel a törvényi előírások szerinti árubeszerzésre, építési beruházásra, szolgáltatás megrendelésre, vagyonértékesítésre, vagyonhasznosításra, támogatás, vagyon vagy vagyoni értékű jog átadására vonatkozó adatainak közzétételéért.

5.10. A Nemzetiségi Önkormányzat az általa benyújtott pályázatok beadásánál, pénzügyi lebonyolításánál és elszámolásánál önállóan jár el. A Polgármesteri Hivatal igény szerint a Nemzetiségi Önkormányzat által benyújtott pályázatokhoz csak a Nemzetiségi Önkormányzat ismert kötelezettségvállalásairól, bankszámlaegyenlegéről és vagyoni helyzetéről szolgáltat pénzügyi adatot. A pályázatokhoz kapcsolódó kötelezettségvállaláshoz, a vagyoni és számviteli analitikus nyilvántartáshoz szükséges információkat és dokumentációkat az Elnök biztosítja.

**6. Ellenjegyzés**

6.1. A 100.000 Ft-ot elérő, és azt meghaladó kötelezettségvállalások előzetes pénzügyi ellenjegyzésére a Pénzügyi és Költségvetési Igazgatóság vezetője vagy helyettese jogosult. Az ellenjegyzés csak az előirányzat, fedezet és kifizethetőség meglétének, valamint jogszerűségnek az ellenőrzésére irányul. Egyet nem értés esetén a pénzügyi ellenjegyző kezdeményezésére a Polgármesteri Hivatal 8 napon belül írásban köteles a Nemzetiségi Önkormányzat képviselő-testületét értesíteni.

6.2. A kötelezettségvállaló és a pénzügyi ellenjegyző ugyanazon gazdasági esemény tekintetében azonos személy nem lehet.

**7. Érvényesítés**

7.1. Az érvényesítést a Polgármesteri Hivatal ezzel megbízott pénzügyi-számviteli szakképesítésű dolgozója végzi.

**8. Teljesítés igazolása**

8.1. A teljesítés igazolására kizárólag az Elnök vagy az általa írásban felhatalmazott Nemzetiségi Önkormányzati képviselő jogosult.

***V.***

***Beszámolási kötelezettség teljesítésének rendje, költségvetési jelentés,***

***mérleg készítése, jóváhagyása***

1. A vagyonról és a költségvetés végrehajtásáról a számviteli jogszabályok szerinti éves költségvetési beszámolót kell készíteni. Az éves költségvetési beszámolót a Nemzetiségi Önkormányzat Elnöke hagyja jóvá.

2. A Jegyző által elkészített zárszámadási határozat-tervezetet a Nemzetiségi Önkormányzat Elnöke a költségvetési évet követő negyedik hónap utolsó napjáig terjeszti a Nemzetiségi Önkormányzat Képviselő-testülete elé. A képviselő-testület a zárszámadásról határozatot hoz.

3. A zárszámadási határozat-tervezet előterjesztésekor a Nemzetiségi Önkormányzat Képviselő-testülete részére tájékoztatásul a következő mérlegeket és kimutatásokat kell bemutatni:

* a Nemzetiségi Önkormányzat költségvetési mérlegét közgazdasági tagolásban, előirányzat felhasználási tervét, a többéves kihatással járó döntések számszerűsítését évenkénti bontásban és összesítve, és a közvetett támogatásokat - így különösen adóelengedéseket, adókedvezményeket - tartalmazó kimutatását azzal, hogy az előirányzat felhasználási terven a pénzeszközök változásának bemutatását kell érteni,
* a Nemzetiségi Önkormányzat adósságának állományát lejárat, a [Stabilitási tv. 3. §](http://www.opten.hu/loadpage.php?dest=OISZ&twhich=175836#sid7936)-a szerinti adósságot keletkeztető ügyletek, bel- és külföldi irányú kötelezettségek szerinti bontásban,
* a vagyonkimutatást, és
* a Nemzetiségi Önkormányzat tulajdonában álló gazdálkodó szervezetek működéséből származó kötelezettségeket, a részesedések alakulását.

4. A Nemzetiségi Önkormányzat a havi pénzforgalmi és pénzforgalom nélküli adatok bizonylatait azok keletkezésétől számított 3 munkanapon belül, de legkésőbb minden tárgyhót követő 10-ig köteles a Polgármesteri Hivatal Pénzügyi és Költségvetési Igazgatóságának átadni.

5. A Polgármesteri Hivatal a tárgyhót követő hónap 20-ig elkészíti a Nemzetiségi Önkormányzat időszaki pénzforgalmi jelentését. Az információs jelentést tárgyévben első alkalommal az I-III. havi adatokról kell kiállítani.

6. A Nemzetiségi Önkormányzat az Áht. 78. § (2) bekezdése alapján likviditási tervetkészít.

7. A Polgármesteri Hivatal az Áht. 91. § (3) bekezdésében foglaltaknak megfelelően elkészíti a Nemzetiségi Önkormányzat zárszámadását a vonatkozó jogszabályi előírásoknak megfelelő tartalommal a képviselő-testület elé történő benyújtást megelőző 2 munkanapon belül, de legkésőbb április 25-ig és azt az Elnök részére átadja, amit az Elnök benyújt a képviselő-testületnek április 30-ig.

8. A Polgármesteri Hivatal Pénzügyi és Költségvetési Igazgatósága elkészíti a Nemzetiségi Önkormányzat költségvetési beszámolóját, melyet az Elnök hagy jóvá.

9. A Pénzügyi és Költségvetési Igazgatóság elkészíti a Nemzetiségi Önkormányzat időközi költségvetési jelentéseit és mérlegjelentéseit is az Ávr. 169. § (3) bekezdése szerint a költségvetési év első három hónapjáról április 20-áig, azt követően havonta, a tárgyhót követő hónap 20-áig, a költségvetési év tizenkét hónapjáról a költségvetési évet követő év február 5-éig feltölti az Államkincstár által működtetett elektronikus adatszolgáltató rendszerbe.

10. A Nemzetiségi Önkormányzat költségvetését, költségvetési beszámolóját és költségvetési- illetve mérlegjelentését az illetékes Minisztérium által kötelezően elrendelt nyomtatványok kitöltésével a Polgármesteri Hivatal Pénzügyi és Költségvetési Igazgatósága küldi meg a központi költségvetés felé.

***VI.***

***A vagyoni és számviteli nyilvántartás, adatszolgáltatás rendje***

1. A Pénzügyi és Költségvetési Igazgatóság a Nemzetiségi Önkormányzat vagyoni, számviteli nyilvántartásait az Önkormányzat nyilvántartási rendszerén belül a rendelkezésre bocsátott adatok alapján elkülönítetten vezeti.

A szükséges információkat és dokumentációkat az Elnök biztosítja, illetőleg a vagyontárgy nyilvántartásba történő felvételéhez kapcsolódó és a Pénzügyi és Költségvetési Igazgatóság részére átadott bizonylatok szolgáltatják.

2. A Nemzetiségi Önkormányzat vagyonának leltározása a Polgármesteri Hivatal Leltárkészítési és Leltározási Szabályzata szerint történik, melynek hatálya kiterjed a nemzetiségi önkormányzatokra is. A leltározás során felmerült esetleges többlet vagy hiány megállapítása után a kivizsgálás és a felelősség megállapítása a Nemzetiségi Önkormányzat hatáskörébe tartozik.

3. A Nemzetiségi Önkormányzat vagyonának selejtezése a Polgármesteri Hivatal Hasznosítási és Selejtezési Szabályzata alapján történik, melynek hatálya kiterjed a nemzetiségi önkormányzatokra is.

***VII.***

***Belső ellenőrzés rendje***

1. A Nemzetiségi Önkormányzat belső ellenőrzéséről a Jegyző – a belső kontrollrendszer részeként – Gyöngyös Körzete Kistérség Többcélú Társulás belső ellenőrei útján gondoskodik.

2. A Polgármesteri Hivatal a Nemzetiségi Önkormányzat vonatkozásában köteles – a belső kontrollrendszer keretében – kialakítani, működtetni és fejleszteni a kontrollkörnyezetet, a kockázatkezelési rendszert, a kontrolltevékenységet, az információ és kommunikációs rendszert, továbbá a nyomon követési rendszert.

Belső ellenőrzésre a kockázatelemzéssel alátámasztott – a Nemzetiségi Önkormányzat képviselő-testülete által tárgyévet megelőző év december 31-ig jóváhagyott – éves belső ellenőrzési tervben meghatározottak szerint kerül sor.

A belső ellenőrzés lefolytatásának rendjét a Gyöngyös Körzete Kistérség Többcélú Társulás Társulási Tanácsa által elfogadott Belső Ellenőrzési Kézikönyv tartalmazza.

***VIII.***

***Törzskönyvi nyilvántartásba vétel***

A Magyar Államkincstár nyilvános és közhiteles nyilvántartást vezet a Nemzetiségi Önkormányzatokról. A Polgármesteri Hivatal Pénzügyi és Költségvetési Igazgatósága a törzskönyvi adat módosítását változás bejelentési kérelem benyújtásával, a módosítást tartalmazó okirat csatolásával a törzskönyvi adat keletkezésétől, illetve változásától számított nyolc napon belül bejelenti a Magyar Államkincstár Heves Megyei Igazgatósága részére.

***IX.***

***Záró rendelkezések***

1. Jelen megállapodás végrehajtásáért a Polgármester és a Nemzetiségi Önkormányzat elnöke tartozik felelősséggel.

2. Jelen megállapodást a felek az Njtv. 80. § (2) bekezdésében foglaltaknak megfelelően minden év január 31-ig felülvizsgálják.

3. A megállapodás módosítása, kiegészítése bármelyik fél által, határidő nélkül kezdeményezhető.

4. Jelen megállapodás 2019. november 29. napján lép hatályba, ezzel egyidejűleg az Önkormányzat és a Nemzetiségi Önkormányzat között létrejött, 2019. január 30. napján kelt együttműködési megállapodás hatályát veszti

Gyöngyös, 2019. november 28.

***Gyöngyös Városi Önkormányzat nevében: Gyöngyösi Roma Nemzetiségi Önkormányzat nevében:***

***Hiesz György Ivanics Sándor***

***polgármester elnök***

***2. melléklet***

***EGYÜTTMŰKÖDÉSI MEGÁLLAPODÁS***

amely létrejött egyrészről

***Gyöngyös Városi Önkormányzat*** (3200 Gyöngyös, Fő tér 13., adószám: 15729370-2-10; képviseli: Hiesz György polgármester), (továbbiakban: Önkormányzat),

másrészről

***Gyöngyösi Ruszin Nemzetiségi Önkormányzat*** (3200 Gyöngyös, Fő tér 13.; adószám: 15383095-1-10; képviseli: Farkas János elnök), (továbbiakban: Nemzetiségi Önkormányzat) között a nemzetiségek jogairól szóló 2011. évi clxxix. törvény, az államháztartásról szóló 2011. évi CXCV. törvény, és a végrehajtására kiadott 368/2011. (XII.31.) Korm. rendelet figyelembevételével.

Felek jelen megállapodásban rögzítik elsősorban a nemzetiségi önkormányzat helyiséghasználatával, a nemzetiségek jogairól szóló 2011. évi CLXXIX. törvény (továbbiakban: Njt.) 80. §-ában meghatározott önkormányzati működési feltételek biztosításával kapcsolatos feladatok ellátásának, a költségvetés elkészítésének, jóváhagyásának eljárási rendjével és a költségvetési gazdálkodással, az információs és adatszolgáltatási, továbbá beszámolási kötelezettség teljesítésével kapcsolatos szabályokat.

A megállapodás alapvető célja, hogy biztosítsa a hatékony együttműködést és valamennyi tevékenység során a jogszabályi előírások betartását.

***I.***

***Az önkormányzati működés tárgyi feltételei***

1. Az Önkormányzat a Nemzetiségi Önkormányzat részére nemzetiségi önkormányzati feladatai ellátásához – időbeli korlátozás nélkül – a Városháza Fő tér 13. épületében kialakított ún. képviselői irodában ingyenes helyiséghasználatot biztosít a képviselői fogadóórák megtartásához, továbbá az önkormányzati munka előkészítéséhez, bizottsági, és testületi ülések lebonyolításához.

2. Az Önkormányzat ingyenes használatba adja továbbá az alábbi vagyontárgyakat:

1. a Nemzetiségi Önkormányzat elhelyezését biztosító irodahelyiség berendezéséhez legszükségesebb irodabútorokat,
2. az adminisztratív feladatok ellátásához 1 db szövegszerkesztésre alkalmas hordozható számítógépet (internet hozzáférés nélkül),
3. 1 db nyomtatót.

3. Az Önkormányzat:

1. viseli az 1. pontban meghatározott irodahelyiség használatával kapcsolatban felmerült teljes rezsiköltséget (kivéve telefon-és az internethasználat díja),
2. viseli a Polgármesteri Hivatalon keresztül a postaköltségeket,
3. biztosítja az irodaszereket max. 2.000 Ft/hó összegben,
4. az átadott nyomtatóhoz szükséges festékpatront max. 10.000 Ft/év összegben.
5. viseli az Njtv. 80. § (1) bekezdés a)-f) pontjaiban meghatározott feladatellátáshoz kapcsolódó költségeket – a nemzetiségi önkormányzat tagjai és tisztségviselője telefonhasználata költségei kivételével.

4. A Nemzetiségi Önkormányzat tudomásul veszi, hogy az 1. pontban meghatározott irodahelyiséget nem adhatja harmadik személy használatába és csak a nemzetiségi önkormányzati feladatok ellátása céljából használhatja.

5. Az Önkormányzat jogosult a használat gyakorlását ellenőrizni.

6. Az Önkormányzat a [www.gyongyos.hu](http://www.gyongyos.hu) honlapon igény szerinti megjelenést biztosít a Nemzetiségi Önkormányzat részére.

7. Az Önkormányzat – amennyiben szükséges – biztosítja a jelnyelv és a speciális kommunikációs rendszer használatát.

***II.***

***Az önkormányzati működés személyi feltételei***

1. Az Önkormányzat a Polgármesteri Hivatal útján biztosítja a nemzetiségi önkormányzati működés személyi feltételeit, az Njtv. 80. § (1) bekezdés c), d), e) pontjaiban meghatározott feladatok ellátására.

2. Az Önkormányzat a Polgármesteri Kabinet útján biztosítja:

* a testületi ülések előkészítését (meghívók, előterjesztések, hivatalos levelezés előkészítése, postázása, a testületi ülések jegyzőkönyveinek elkészítése, postázása),
* a testületi döntések és a tisztségviselők döntéseinek előkészítését, a testületi és tisztségviselői döntéshozatalhoz kapcsolódó nyilvántartási, iratkezelési, sokszorosítási, postázási feladatok ellátását;

3. Az Aljegyző és a Polgármesteri Hivatal Igazgatóságai közreműködnek a testületi előterjesztések elkészítésében, továbbá az Aljegyző ellátja az előterjesztések és testületi jegyzőkönyvek tartalmi és jogi kontrollját.

4. A Jegyző vagy – a Jegyzővel azonos képesítési előírásoknak megfelelő – megbízottja az Önkormányzat megbízásából és képviseletében részt vesz a Nemzetiségi Önkormányzat testületi ülésein és jelzi, amennyiben törvénysértést észlel.

5. Az Önkormányzat a Nemzetiségi Önkormányzat gazdálkodási, finanszírozási, adatszolgáltatási, beszámolási feladatainak ellátását a Polgármesteri Hivatal Pénzügyi és Költségvetési Igazgatósága útján biztosítja.

***III.***

***Gyöngyös Városi Önkormányzat által nyújtott támogatások***

1. Az Önkormányzat saját költségvetése terhére évente a költségvetési rendeletében meghatározott támogatást biztosít a Nemzetiségi Önkormányzat működéséhez az alábbiak szerint:

1. a Polgármesteri Hivatal dologi kiadásai között megtervezett módon biztosítja a jelen megállapodás I/2-3. pontjaiban rögzített támogatások fedezetét,
2. az Önkormányzat a Nemzetiségi Önkormányzatnak nyújtott támogatás összegéből, annak 20 %-át kitevő céltámogatási keretet biztosít azzal, hogy azt a Nemzetiségi Önkormányzat kizárólag – nemzetiségi önkormányzati feladatai megvalósítása céljából – pályázati önerőként, illetve más pályázati források kiegészítésére jogosult igénybe venni. A céltámogatást az Önkormányzat támogatási megállapodás keretében, elszámolási kötelezettséggel nyújtja.

***IV.***

***A költségvetés elkészítésének és elfogadásának rendje, végrehajtása***

**1. A költségvetés összeállítása**

* 1. A helyi nemzetiségi önkormányzat költségvetéséből finanszírozza és látja el az Njtv.-ben és más törvényben meghatározott feladatait. A Jegyző, vagy az általa megbízott személy a helyi nemzetiségi önkormányzat költségvetési határozatának elkészítéséhez szükséges adatokat közli a Nemzetiségi Önkormányzat Elnökével.
  2. A helyi nemzetiségi önkormányzat elemi költségvetési határozatának szerkezetére az Áht. 23. § bekezdésében és az államháztartásról szóló törvény végrehajtásáról szóló 368/2011. (XII. 31.) Kormányrendelet (továbbiakban: Ávr.) 29. § (1) bekezdésében foglalt szabályokat kell megfelelően alkalmazni.
  3. A nemzetiségi önkormányzat költségvetési határozatának tartalmaznia kell:
  + a Nemzetiségi Önkormányzat költségvetési bevételeit és költségvetési kiadásait előirányzat-csoportok, kiemelt előirányzatok szerinti bontásban,
  + a Nemzetiségi Önkormányzat által irányított költségvetési szervek engedélyezett létszámát (amennyiben van ilyen szerv), valamint költségvetési bevételeit és költségvetési kiadásait előirányzat-csoportok, kiemelt előirányzatok szerinti bontásban,
  + a költségvetési egyenleg összegét, működési és felhalmozási cél szerinti bontásban,
  + a költségvetési hiány belső finanszírozására szolgáló előző évek maradványának, vállalkozási maradványának igénybevételét, beleértve a szabad pénzeszközök törvényben szabályozott betétként való elhelyezését és visszavonását működési és felhalmozási cél szerinti tagolásban,
  + a fentieken túli költségvetési hiány külső finanszírozására vagy a költségvetési többlet felhasználására szolgáló finanszírozási célú pénzügyi műveletek bevételeit, kiadásait működési és felhalmozási cél szerinti tagolásban,
  + a költségvetési év azon fejlesztési céljait, amelyek megvalósításához a [Stabilitási tv. 3. § (1) bekezdése](http://www.opten.hu/loadpage.php?dest=OISZ&twhich=175836#sid7936) szerinti adósságot keletkeztető ügylet megkötése válik vagy válhat szükségessé, az adósságot keletkeztető ügyletek várható együttes összegével együtt,
  + a [Stabilitási tv. 3. § (1) bekezdése](http://www.opten.hu/loadpage.php?dest=OISZ&twhich=175836#sid7936) szerinti adósságot keletkeztető ügyletekből és kezességvállalásokból fennálló kötelezettségeit az adósságot keletkeztető ügyletek futamidejének végéig, illetve a kezesség érvényesíthetőségéig, és a [Stabilitási tv. 45. § (1) bekezdés a) pontja](http://www.opten.hu/loadpage.php?dest=OISZ&twhich=175836#sid123904) felhatalmazása alapján kiadott jogszabályban meghatározottak szerinti saját bevételeit,
  + a finanszírozási célú pénzügyi műveletekkel kapcsolatos hatásköröket,
  + költségvetési határozatban elkülönítetten szerepel az évközi többletigények, valamint az elmaradt bevételek pótlására szolgáló általános tartalék és céltartalék.

1.4. A költségvetési törvény kihirdetését követően, a költségvetésre vonatkozó részletes információk ismeretében a Jegyző vagy a Pénzügyi és Költségvetési Igazgatóság általa megbízott munkatársa folytatja az egyeztetést az Elnökkel, ennek keretében az Elnök – legkésőbb a tervezéssel érintett év január 15-éig - rendelkezésére bocsátja a Nemzetiségi Önkormányzatra vonatkozó adatokat.

1.5. A Jegyző által elkészített költségvetési határozat-tervezetet február 15-éig, - amennyiben a központi költségvetésről szóló törvényt az Országgyűlés a naptári év kezdetéig nem fogadta el -, a központi költségvetésről szóló törvény hatálybalépését követő negyvenötödik napig terjeszti az Elnök a Nemzetiségi Önkormányzat Képviselő-testülete elé.

1.6. A költségvetés előterjesztésekor a következő mérlegeket és kimutatásokat kell - szöveges indokolással együtt – kell bemutatni tájékoztatásul a Nemzetiségi Önkormányzat Képviselő-testülete részére:

* + 1. a Nemzetiségi Önkormányzat költségvetési mérlegét közgazdasági tagolásban, előirányzat felhasználási tervét,
    2. a többéves kihatással járó döntések számszerűsítését évenkénti bontásban és összesítve, és
    3. a közvetett támogatásokat - így különösen adóelengedéseket, adókedvezményeket - tartalmazó kimutatást.

1.7. Gyöngyös Városi Önkormányzat költségvetési rendeletébe foglalt, az Önkormányzat által a Nemzetiségi Önkormányzatnak nyújtott esetleges támogatásokról Gyöngyös Város Polgármestere (továbbiakban: Polgármester) tájékoztatja az Elnököt.

1.8. A költségvetési határozatnak tartalmaznia kell a működési és felhalmozási célú bevételeket és kiadásokat, egymástól elkülönítetten az Áht. 26. §-a alapján a 23. §-ában foglaltak szerint.

1.9. Költségvetési határozat hiányában kiadások az Áht. átmeneti gazdálkodásra vonatkozó szabályai szerint teljesíthetők. A költségvetési határozat törvényességéért, bevételi és kiadási előirányzatainak teljesítéséért, kötelezettségvállalásaiért és tartozásaiért kizárólag a Nemzetiségi Önkormányzat felel.

1.10. A Polgármesteri Hivatal Pénzügyi és Költségvetési Igazgatósága a költségvetési határozat elfogadását követő 25 napon belül elkészíti a Nemzetiségi Önkormányzat elemi költségvetését, melyet a határozat-tervezet adataiban bekövetkezett változások esetén az Elnök köteles jóváhagyni. A Nemzetiségi Önkormányzat elemi költségvetésének Kgr felületen, Magyar Államkincstár felé történő továbbításának határidejét a 368/2011. Kormányrendelet 5. számú melléklete szabályozza.

1. **A költségvetési előirányzatok módosításának rendje**

2.1. A Nemzetiségi Önkormányzat költségvetési határozatában megjelenő bevételek és kiadások módosításáról, a kiadási előirányzatok közötti átcsoportosításról – a 2.2. pontban foglaltak kivételével - a Nemzetiségi Önkormányzat Képviselő-testülete dönt.

2.2. A Nemzetiségi Önkormányzat költségvetési határozata az Elnök számára lehetővé teheti a Nemzetiségi Önkormányzat bevételeinek és kiadásainak módosítását és a kiadási előirányzatok közötti átcsoportosítást.

2.3. Ha a Nemzetiségi Önkormányzat év közben - a költségvetési határozat készítésekor nem ismert - többletbevételhez jut, vagy bevételei a tervezettől elmaradnak, e tényről az Elnök a Nemzetiségi Önkormányzat Képviselő-testületét tájékoztatja, a testület a korábbi határozatát módosítja.

2.4. A Nemzetiségi Önkormányzat Képviselő-testülete a 2.1. pont szerinti előirányzat-módosítás, előirányzat-átcsoportosítás átvezetéseként - az első negyedév kivételével - negyedévenként, a döntése szerinti időpontokban, de legkésőbb az éves költségvetési beszámoló elkészítésének határidejéig, december 31-ei hatállyal módosítja a költségvetési határozatát.

**3. A költségvetés végrehajtása, gazdálkodási jogkörök gyakorlása, kötelezettségvállalás rendje**

*(A gazdálkodási jogkörök gyakorlásának részletes szabályait a Nemzetiségi Önkormányzat Pénzgazdálkodás rendjéről szóló szabályzata tartalmazza.)*

3.1. A Nemzetiségi Önkormányzat gazdálkodásának végrehajtásával kapcsolatos feladatokat a Polgármesteri Hivatal - a Pénzügyi és Költségvetési Igazgatósága közreműködésével - látja el.

3.2. Az Njtv. alapján a Nemzetiségi Önkormányzat önálló pénzforgalmi számlával és alszámlákkal rendelkezik, Gyöngyös Városi Önkormányzat~~a~~ számlavezető pénzintézeténél. A Nemzetiségi Önkormányzat vállalja, hogy költségvetési gazdálkodásával és pénzellátásával kapcsolatos minden pénzforgalmát ezen a számlákon bonyolítja.

3.3. Az Önkormányzat és a számlavezető közötti számítógépes összeköttetés miatt a Nemzetiségi Önkormányzat egyetért, és kifejezetten hozzájárul ahhoz, hogy a számlája felett a számlavezető felé kizárólagos rendelkezési jogosultsága a Polgármesteri Hivatal részéről banki aláírásra bejelentett személy(ek)nek van.

3.4. A Pénzügyi és Költségvetési Igazgatóság a kötelezettségvállalásokhoz kapcsolódóan olyan analitikus nyilvántartást vezet, amelyből megállapítható az évenkénti kötelezettségvállalás összege, erről igény szerint a Polgármesteri Hivatal adatot szolgáltat.

**4. Kötelezettségvállalás rendje**

4.1. A Nemzetiségi Önkormányzat nevében a Nemzetiségi Önkormányzat feladatainak ellátása (végrehajtása) során fizetési vagy más teljesítés kötelezettséget vállalni (továbbiakban: kötelezettségvállalás) kizárólag az Elnök vagy az általa felhatalmazott nemzetiségi önkormányzati képviselő jogosult.

4.2. A kötelezettségvállalás előtt a kötelezettséget vállalónak meg kell győződnie arról, hogy a rendelkezésre álló fel nem használt előirányzat biztosítja-e a kiadás teljesítésére a fedezetet.

4.3. Kötelezettséget vállalni 100.000 Ft-ot elérő kötelezettségvállalás esetében csak írásban és a kötelezettség ellenjegyzése után lehet.

4.4. A Polgármesteri Hivatal Pénzügyi és Költségvetési Igazgatósága gondoskodik valamennyi kötelezettségvállalás nyilvántartásba vételéről az Ávr. 56. § (1) bekezdése alapján.

**5. Utalványozás**

5.1. A Nemzetiségi Önkormányzatnál a kiadás teljesítésének, a bevétel beszedésének vagy elszámolásának elrendelésére (továbbiakban: utalványozásra) kizárólag az Elnök vagy az általa felhatalmazott nemzetiségi önkormányzati képviselő jogosult.

5.2. Utalványozni csak az érvényesítés után lehet.

5.3. Pénzügyi teljesítésre az utalványozás után kerülhet sor.

5.4. A Nemzetiségi Önkormányzat tudomásul veszi, hogy utalványozni csak a Polgármesteri Hivatal által alkalmazott ügyviteli rendszer által előállított formában lehet.

5.5. A Nemzetiségi Önkormányzat készpénzellátása (előleg felvétele) - a Nemzetiségi Önkormányzat számlája terhére - a Nemzetiségi Önkormányzat Polgármesteri Hivatalban vezetett házipénztárából történik. A Nemzetiségi Önkormányzat vállalja, hogy a felvett előleggel az elszámolási határidőnek megfelelően, de legkésőbb az előleg felvételét követő 30 napon belül, szabályos bizonylatok benyújtásával elszámol, annak érdekében, hogy a könyvelésben a tényleges kiadásokat rögzíteni lehessen. Az előleggel való elszámolásig ugyanazon célra újabb előleg nem vehető fel.

5.6. Kiadás csak szabályosan kiállított (a Nemzetiségi Önkormányzat nevére és címére szóló) számla, teljesítésigazolás, műszaki dokumentáció, illetve szerződés alapján számolható el.

5.7. A Nemzetiségi Önkormányzat házipénztárának kezelése a Polgármesteri Hivatal házipénztárára vonatkozó szabályzat alapján történik.

5.8. Az előirányzatok terhére kifizetés csak a szabályszerű érvényesítés, utalványozás, (ellenőrzés) után történhet, az adótörvények, a bankszámlavezetésre vonatkozó jogszabályok és a számviteli előírások betartásával. Amennyiben a kifizetés a jogszabályi előírásokat megszegve történik, ennek tényét a bizonylatokon fel kell tüntetni, az esetleges jogkövetkezményekért a Nemzetiségi Önkormányzat felel.

5.9. A Nemzetiségi Önkormányzat felel az általa az államháztartás alrendszereiből kapott, nem normatív, céljellegű, működési és fejlesztési támogatások kedvezményezettjeinek támogatási adatainak közzétételéért, valamint felel a törvényi előírások szerinti árubeszerzésre, építési beruházásra, szolgáltatás megrendelésre, vagyonértékesítésre, vagyonhasznosításra, támogatás, vagyon vagy vagyoni értékű jog átadására vonatkozó adatainak közzétételéért.

5.10. A Nemzetiségi Önkormányzat az általa benyújtott pályázatok beadásánál, pénzügyi lebonyolításánál és elszámolásánál önállóan jár el. A Polgármesteri Hivatal igény szerint a Nemzetiségi Önkormányzat által benyújtott pályázatokhoz csak a Nemzetiségi Önkormányzat ismert kötelezettségvállalásairól, bankszámlaegyenlegéről és vagyoni helyzetéről szolgáltat pénzügyi adatot. A pályázatokhoz kapcsolódó kötelezettségvállaláshoz, a vagyoni és számviteli analitikus nyilvántartáshoz szükséges információkat és dokumentációkat az Elnök biztosítja.

**6. Ellenjegyzés**

6.1. A 100.000 Ft-ot elérő, és azt meghaladó kötelezettségvállalások előzetes pénzügyi ellenjegyzésére a Pénzügyi és Költségvetési Igazgatóság vezetője vagy helyettese jogosult. Az ellenjegyzés csak az előirányzat, fedezet és kifizethetőség meglétének, valamint jogszerűségnek az ellenőrzésére irányul. Egyet nem értés esetén a pénzügyi ellenjegyző kezdeményezésére a Polgármesteri Hivatal 8 napon belül írásban köteles a Nemzetiségi Önkormányzat képviselő-testületét értesíteni.

6.2. A kötelezettségvállaló és a pénzügyi ellenjegyző ugyanazon gazdasági esemény tekintetében azonos személy nem lehet.

**7. Érvényesítés**

7.1. Az érvényesítést a Polgármesteri Hivatal ezzel megbízott pénzügyi-számviteli szakképesítésű dolgozója végzi.

**8. Teljesítés igazolása**

8.1. A teljesítés igazolására kizárólag az Elnök vagy az általa írásban felhatalmazott Nemzetiségi Önkormányzati képviselő jogosult.

***V.***

***Beszámolási kötelezettség teljesítésének rendje, költségvetési jelentés,***

***mérleg készítése, jóváhagyása***

1. A vagyonról és a költségvetés végrehajtásáról a számviteli jogszabályok szerinti éves költségvetési beszámolót kell készíteni. Az éves költségvetési beszámolót a Nemzetiségi Önkormányzat Elnöke hagyja jóvá.

2. A Jegyző által elkészített zárszámadási határozat-tervezetet a Nemzetiségi Önkormányzat Elnöke a költségvetési évet követő negyedik hónap utolsó napjáig terjeszti a Nemzetiségi Önkormányzat Képviselő-testülete elé. A képviselő-testület a zárszámadásról határozatot hoz.

3. A zárszámadási határozat-tervezet előterjesztésekor a Nemzetiségi Önkormányzat Képviselő-testülete részére tájékoztatásul a következő mérlegeket és kimutatásokat kell bemutatni:

* + a Nemzetiségi Önkormányzat költségvetési mérlegét közgazdasági tagolásban, előirányzat felhasználási tervét, a többéves kihatással járó döntések számszerűsítését évenkénti bontásban és összesítve, és a közvetett támogatásokat - így különösen adóelengedéseket, adókedvezményeket - tartalmazó kimutatását azzal, hogy az előirányzat felhasználási terven a pénzeszközök változásának bemutatását kell érteni,
  + a Nemzetiségi Önkormányzat adósságának állományát lejárat, a [Stabilitási tv. 3. §](http://www.opten.hu/loadpage.php?dest=OISZ&twhich=175836#sid7936)-a szerinti adósságot keletkeztető ügyletek, bel- és külföldi irányú kötelezettségek szerinti bontásban,
  + a vagyonkimutatást, és
  + a Nemzetiségi Önkormányzat tulajdonában álló gazdálkodó szervezetek működéséből származó kötelezettségeket, a részesedések alakulását.

4. A Nemzetiségi Önkormányzat a havi pénzforgalmi és pénzforgalom nélküli adatok bizonylatait azok keletkezésétől számított 3 munkanapon belül, de legkésőbb minden tárgyhót követő 10-ig köteles a Polgármesteri Hivatal Pénzügyi és Költségvetési Igazgatóságának átadni.

5. A Polgármesteri Hivatal a tárgyhót követő hónap 20-dikáig elkészíti a Nemzetiségi Önkormányzat időszaki pénzforgalmi jelentését. Az információs jelentést tárgyévben első alkalommal az I-III. havi adatokról kell kiállítani.

6. A Nemzetiségi Önkormányzat az Áht. 78. § (2) bekezdése alapján likviditási tervetkészít.

7. A Polgármesteri Hivatal az Áht. 91. § (3) bekezdésében foglaltaknak megfelelően elkészíti a Nemzetiségi Önkormányzat zárszámadását a vonatkozó jogszabályi előírásoknak megfelelő tartalommal a képviselő-testület elé történő benyújtást megelőző 2 munkanapon belül, de legkésőbb április 25-ig és azt az Elnök részére átadja, amit az Elnök benyújt a képviselő-testületnek április 30-ig.

8. A Polgármesteri Hivatal Pénzügyi és Költségvetési Igazgatósága elkészíti a Nemzetiségi Önkormányzat költségvetési beszámolóját, melyet az Elnök hagy jóvá.

9. A Pénzügyi és Költségvetési Igazgatóság elkészíti a Nemzetiségi Önkormányzat időközi költségvetési jelentéseit és mérlegjelentéseit is az Ávr. 169. § (3) bekezdése szerint a költségvetési év első három hónapjáról április 20-áig, azt követően havonta, a tárgyhót követő hónap 20-áig, a költségvetési év tizenkét hónapjáról a költségvetési évet követő év február 5-éig feltölti az Államkincstár által működtetett elektronikus adatszolgáltató rendszerbe.

10. A Nemzetiségi Önkormányzat költségvetését, költségvetési beszámolóját és költségvetési- illetve mérlegjelentését az illetékes Minisztérium által kötelezően elrendelt nyomtatványok kitöltésével a Polgármesteri Hivatal Pénzügyi és Költségvetési Igazgatósága küldi meg a központi költségvetés felé.

***VI.***

***A vagyoni és számviteli nyilvántartás, adatszolgáltatás rendje***

1. A Pénzügyi és Költségvetési Igazgatóság a Nemzetiségi Önkormányzat vagyoni, számviteli nyilvántartásait az Önkormányzat nyilvántartási rendszerén belül a rendelkezésre bocsátott adatok alapján elkülönítetten vezeti. A szükséges információkat és dokumentációkat az Elnök biztosítja, illetőleg a vagyontárgy nyilvántartásba történő felvételéhez kapcsolódó és a Pénzügyi és Költségvetési Igazgatóság részére átadott bizonylatok szolgáltatják.

2. A Nemzetiségi Önkormányzat vagyonának leltározása a Polgármesteri Hivatal Leltárkészítési és Leltározási Szabályzata szerint történik, melynek hatálya kiterjed a nemzetiségi önkormányzatokra is. A leltározás során felmerült esetleges többlet vagy hiány megállapítása után a kivizsgálás és a felelősség megállapítása a Nemzetiségi Önkormányzat hatáskörébe tartozik.

3. A Nemzetiségi Önkormányzat vagyonának selejtezése a Polgármesteri Hivatal Hasznosítási és Selejtezési Szabályzata alapján történik, melynek hatálya kiterjed a nemzetiségi önkormányzatokra is.

***VII.***

***Belső ellenőrzés rendje***

1. A Nemzetiségi Önkormányzat belső ellenőrzéséről a Jegyző – a belső kontrollrendszer részeként – Gyöngyös Körzete Kistérség Többcélú Társulás belső ellenőrei útján gondoskodik.

2. A Polgármesteri Hivatal a Nemzetiségi Önkormányzat vonatkozásában köteles – a belső kontrollrendszer keretében – kialakítani, működtetni és fejleszteni a kontrollkörnyezetet, a kockázatkezelési rendszert, a kontrolltevékenységet, az információ és kommunikációs rendszert, továbbá a nyomon követési rendszert.

Belső ellenőrzésre a kockázatelemzéssel alátámasztott – a Nemzetiségi Önkormányzat képviselő-testülete által tárgyévet megelőző év december 31-ig jóváhagyott – éves belső ellenőrzési tervben meghatározottak szerint kerül sor.

A belső ellenőrzés lefolytatásának rendjét a Gyöngyös Körzete Kistérség Többcélú Társulás Társulási Tanácsa által elfogadott Belső Ellenőrzési Kézikönyv tartalmazza.

***VIII.***

***Törzskönyvi nyilvántartásba vétel***

1. A Magyar Államkincstár nyilvános és közhiteles nyilvántartást vezet a Nemzetiségi Önkormányzatokról. A Polgármesteri Hivatal Pénzügyi és Költségvetési Igazgatósága a törzskönyvi adat módosítását változás bejelentési kérelem benyújtásával, a módosítást tartalmazó okirat csatolásával a törzskönyvi adat keletkezésétől, illetve változásától számított nyolc napon belül bejelenti a Magyar Államkincstár Heves Megyei Igazgatósága részére.

***IX.***

***Záró rendelkezések***

1. Jelen megállapodás végrehajtásáért a Polgármester és a Nemzetiségi Önkormányzat elnöke tartozik felelősséggel.

2. Jelen megállapodást a Felek az Njtv. 80. § (2) bekezdésében foglaltaknak megfelelően minden év január 31-ig felülvizsgálják.

3. A megállapodás módosítása, kiegészítése bármelyik fél által, határidő nélkül kezdeményezhető.

4. Jelen megállapodás 2019. november 29. napján lép hatályba, ezzel egyidejűleg az Önkormányzat és a Nemzetiségi Önkormányzat között létrejött, 2019. január 30. napján kelt együttműködési megállapodás hatályát veszti

Gyöngyös, 2019. november 28.

***Gyöngyös Városi Önkormányzat nevében: Gyöngyösi Ruszin Nemzetiségi Önkormányzat nevében:***

***Hiesz György Farkas János***

***polgármester elnök***